
Idősek az internet hálójában

Kulcsszavak: idősek, internet, internetes csalók, megelőzés
A mai felgyorsult világunkban szinte elengedhetetlen az okostelefonok, illetve az
internet használata. Az internetes felületeken tájékozódunk, ismerkedünk, kapcsolatot tartunk
mind a szeretteinkkel, mind az ismerőseinkkel. Napjainkban a fiatal és az idősebb korosztály
körében a közösségi média felületek népszerűsége egyre inkább növekszik.
Témám aktualitása, hogy egyre több idős ember használja napi szinten ezeket a
felületeket, ám fontos megjegyezni, hogy a webes felületek használata nem feltétlenül
veszélytelen. Ahogy ezek a website-ok fejlődnek, úgy nő azoknak a száma is, akik próbálják
kihasználni azt, ha valaki nem elég körültekintő az internet rejtett világában.
Kutatásom célja volt megtudni és feltérképezni azt, hogy az idősödő korosztály milyen
tapasztalatokat szerzett a világhálón eltöltött idő során, érte-e már őket valamilyen negatív
tapasztalat annak használatból, továbbá, hogy kaptak-e valamilyen segítséget a
környezetükből, amellyel el tudták sajátítani a tudatos internethasználatot.
Kutatásom középpontjában a 60 év feletti korosztály állt, hiszen ez az a korosztály, aki
leginkább ki van téve az internetes csalók hálójának.
A tanulmány elkészítéséhez a szóbeli kikérdezés módszerét és az interjú eszközét
alkalmaztam, azon belül is tematikus, félig strukturált interjút, mellyel a hétköznapi élet -
jelen esetben internethasználat - jellegzetességeit kívántam feltárni.
A kutatásomból egyértelműen kirajzolódott, hogy az idősödő korosztály életében is
fontos szerepet játszik az internet és a közösségi oldalak egyre szélesebb körű megjelenése.
Ezenfelül az is kiderült, hogy a megkérdezettek közül szinte mindenki került már
olyan kellemetlen helyzetbe, amikor személyes adataikkal, képeikkel próbáltak visszaélni,
feltörték a számítógépét, amely során megszerezték bankkártyaadatit, hamis profillal
próbáltak meg pénzt kicsikarni az áldozattá vált idős személytől, vagy egyszerűen olyan vírust
küldtek a telefonjukra, amellyel az eszközük használhatatlanná vált.
Kutatásom fontos eredménye, hogy létezik egy társadalmi réteg, akinek fontos és
szükséges lenne, hogy kellő szakértelemmel és eszközökkel megtanítsuk a tudatos és
körültekintő internethasználatra, hiszen ezzel az internetes csalások kivédhetővé válnának.



